b"\n_START_ARTICLE_\nLle\xc3\xb3 Al\xc2\xb7laci\n_START_SECTION_\nBiografia\n_START_PARAGRAPH_\nAmb nou anys va anar a Messina amb el seu oncle patern, el jesu\xc3\xafta Miquel Nauridis. All\xc3\xa0 va viure dos anys i despr\xc3\xa9s un altre a N\xc3\xa0pols. Va marxar cap a Roma, on va comen\xc3\xa7ar a estudiar amb tretze anys al Col\xc2\xb7legi Grec de Sant Atanasi. Encara que era de fam\xc3\xadlia ortodoxa grega, molt aviat va adoptar la fe cat\xc3\xb2lica i es va graduar al Col\xc2\xb7legi de Sant Atanasi als 24 anys amb una tesi sobre filosofia i teologia. Va tornar breument a Quios on es va veure implicat en les disputes internes dels cat\xc3\xb2lics de l'illa, va tornat a Roma on va estudiar medicina, una professi\xc3\xb3 que no va exercir mai. L'any 1618 va comen\xc3\xa7ar a treballar a la Biblioteca Vaticana ordenant i catalogant la col\xc2\xb7lecci\xc3\xb3 de c\xc3\xb2dex grecs. Treballador infatigable, amant dels manuscrits i dotat d'una gran mem\xc3\xb2ria, es va mostrar molt competent en el lloc que ocupava._NEWLINE_El 1622, despr\xc3\xa9s de la conquesta d'Heidelberg pel general mercenari de la Lliga cat\xc3\xb2lica Joan t'Serclaes de Tilly, Maximili\xc3\xa0 I de Baviera, va donar com a present al papa Gregori XV la Biblioteca Palatina, fins llavors propietat de Frederic V del Palatinat. Aquesta biblioteca es va traslladar a Roma en 196 caixes que contenien uns 3.500 manuscrits. Al\xc2\xb7laci va supervisar el trasllat que es va fer en una caravana de 200 mules amb les que va creuar els Alps. Els manuscrits es van incorporar a la Biblioteca Vaticana, on encara hi s\xc3\xb3n, exceptuant 39 que van ser enviats a Par\xc3\xads el 1797 i retornats a Heidelberg pel Tractat de Par\xc3\xads de 1814. Uns altres 852 manuscrits van ser regalats al Papa Pius VII l'any 1816. El papa Alexandre VII el va nomenar l'any 1661 custodi de la Biblioteca Vaticana, c\xc3\xa0rrec que va conservar fins a la seva mort el 1669."